《送金簿解官归天台五首 其四》
宋代·金履祥

自从夫君来，二惠亦骖乘。天台本多贤，君门独何盛。

大儿十四本，神气极凝莹。温然荆山璆，可续虞磬韵。

小儿年十一，磊朗益自俊。壮气已食牛，风蹄期奋迅。

两载辱交从，一朝随归𩍐。相见复何时，相别涕其陨。

美质不可恃，学问无穷尽。少小日易逾，德业须自竟。

执手独徊徨，愧无珠玉赠。归哉各努力，教忠家有训。

作者简介：（1232—1303）宋元间婺州兰溪人，字吉父。少有经世志，博览群书。及壮，知向濂、洛之学，事同郡王柏，从登何基之门，专治朱熹之学。咸淳七年，襄樊围急，建言由海道攻燕，所言经过地方、洋面等，悉与后来元朝海运路线相符。德祐初，起为史馆编校，不就。宋亡，隐金华山中，训迪后学。晚居仁山下，学者称仁山先生。卒谥文安。有《大学疏义》、《论语集注考證》、《通鉴前编》和《仁山集》等。